### Beslutningstema

I denne sag skal besluttes, om ny betalingsvedtægt for Tønder Spildevand A/S kan godkendes. Den reviderede betalingsvedtægt indeholder en del ændringer. De fleste ændringer er redaktionelle ændringer så som tydeligere formulering og opdateringer til ny lovgivning.

Forvaltningen har gennemgået udkastet og fundet at den overholder legalitetspricippet, hvilket betyder at forvaltningen har påset at gældende regler er overholdt.

Ændringer der kan medføre økonomisk gene for borgere, virksomheder eller Tønder Kommune er vendt med Tønder Spildevand A/S som har fremsendt uddybet begrundelse og hjemmel til ændringerne.

### Historik

Tønder Spildevand A/S gældende og nuværende betalingsvedtægt, er godkendt af Kommunalbestyrelsen den 17. december 2015. Betalingsvedtægten trådte i kraft 1. januar 2016.

Tønder Spildevand A/S har fremsendt et udkast til en ny betalingsvedtægt, som skal afløse den eksisterende. Betalingsvedtægten sætter rammerne for Tønder Spildevand A/S' opkrævninger, i forbindelse med håndtering af spildevand fra tilsluttede forbrugere.

Udkastet til den nye betalingsvedtægt ønskes godkendt, således at den kan træde i kraft pr. 1. januar 2026. Det er Kommunalbestyrelsen der skal godkende betalingsvedtægten.

### Sagsfremstilling

En betalingsvedtægt indeholder betingelser for spildevandsforsyningsselskabets levering af spildevandshåndtering over for de tilsluttede forbrugere. Derved vil vedtægten også have en betydning for borgere og kommende bygherre i Kommunen.

I udkastet for Tønder Spildevands´ nye betalingsvedtægt, er blandt andet følgende ændringer:

I forhold til byggemodninger:

* Hvis udstykningen ikke gennemføres som forudsat, har byggemodneren pligt til at overtage det interne spildevandsanlæg, og dække alle Tønder Spildevand A/S’ direkte og indirekte omkostninger i forbindelse med etablering af anlægget
* I forbindelse med Tønder Spildevand A/S’ etablering af spildevandsanlæg til brug for områder der byggemodnes, kan det være nødvendigt at etablere spildevandsanlæg på privat grund. I sådanne tilfælde skal Tønder Spildevand A/S vederlagsfrit have stillet et areal til rådighed af byggemodneren. Hvis en ændret benyttelse af arealet, hvor ledningerne er placeret, gør det nødvendigt at foretage ledningsarbejder, betales omkostningerne hertil af grundejeren.

Ovenstående kan have en økonomisk betydning for byggemodneren, dog er ændringen juridisk gyldig idet der ikke er hjemmel til at forsyningen  betaler for det interne ledningsnet på en storparcel, som ikke bliver udstykket som forudsat. Det er derfor nødvendigt at overdrage det til byggemodneren mod betaling af alle etableringsomkostninger.

I forhold til flytning af og arbejder på ledninger ejet af Tønder Forsyning A/S:

* Flytning af ledninger: Hvis Tønder Spildevand A/S´ ledninger, herunder også tilslutninger til brug for andre ejendomme, skal flyttes, enten permanent eller midlertidigt på grund af forhold hos ejendommens ejer, skal ejendommens ejer betale omkostninger forbundet med flytningen.
* Arbejder på [adresse] ledninger: Arbejder på [adresse]’ ledninger på en tilsluttet ejendom, som er nødvendiggjort af en ændret benyttelse af ejendommen, betales af grundejeren.

Ovenstående kan have økonomisk betydning for borgere, virksomheder eller Tønder Kommune, dog er ændringen juridisk gyldig, idet betaling for ledningsarbejder/flytning af ledninger, skyldes at gæsteprincippet ikke finder anvendelse i tilfælde, hvor grundejeren selv har en interesse i ledningsanbringelsen. Når gæsteprincippet ikke finder anvendelse, skal grundejeren selv betale for arbejder, som skyldes grundejerens forhold.

### Økonomi

Betalingsvedtægten omhandler økonomiske forhold, for borgere eller virksomheder der er tilsluttet forsyningen.

Tønder Kommune er berørt af betalingsvedtægten i kraft af kommunalt ejede ejendomme og vejarealer, samt eventuelle byggemodninger.

### Lovgrundlag

Spildevandsbetalingsloven - Bekendtgørelse af lov om betalingsregler for spildevandsforsyningsselskaber m.v.

### Indstilling Direktøren for Teknik/Miljø, Service og Beskæftigelse indstiller,

at udkastet til ny betalingsvedtægt godkendes, og

at udkast for ny betalingsvedtægt videresendes til Økonomiudvalget og Kommunalbestyrelsen

**Beslutning fra Teknik- og Miljøudvalg, den 2. december 2025, pkt. 11:**

Indstillingen anbefales.

**Beslutning Økonomiudvalget den 11. december 2025, pkt. 11:**

Indstillingen anbefales.

### Beslutning

Indstillingen godkendt.

Benedikte Simonsen (T) deltog ikke i mødet.